સબરીમાલા મંદિરમાં માસિકધર્મના વયની મહિલાઓના પ્રવેશની મંજૂરી આપવાના સુપ્રીમ કોર્ટના ચુકાદાના વિરોધમાં થઇ રહેલા પ્રદર્શનો વચ્ચે સંઘ પ્રમુખ મોહન ભાગવતે કહ્યું કે કોર્ટે સમાજ દ્વારા સ્વીકૃત પરંપરાના સ્વરૂપ પર વિચારણા કરી નથી અને તેનાથી સમાજમાં 'ભાગલા'ને જન્મ મળ્યો છે. લોકોના મગજમાં એવો સવાલ ઊભો થાય છે કે માત્ર હિન્દુ સમાજને પણ પોતાની આસ્થાના પ્રતીકો પર અનેક વાર હુમલાનો સામનો કેમ કરવો પડે છે? સબરીમાલા મંદિર પર હાલના ચુકાદાથી જન્મેલી સ્થિતિ તેની પ્રતીતિ કરાવે છે. તેમણે ઉમેર્યું કે 'આ સ્થિતિ સમાજની શાંતિ અને સ્વાસ્થ્ય માટે સાનુકૂળ નથી. આ ચુકાદામાં આ પરંપરાનું પાલન કરતી મહિલાઓના એક મોટા વર્ગની દલીલો પણ ધ્યાનમાં લેવામાં આવી ન હતી.'